Ташкент
Ташкент () е настоящата столица на Узбекистан. Градът има статут на самостоятелна област, а също така е и административен център на Ташкентска област. През 2023 година населението на града възлиза на 2 955 700 души, а населението на градската агломерация е над 5 000 000 души.

Ташкент е изцяло подновен през 70-те и 80-те години на XX век след разрушително земетресение от 26 април 1966.

История 
За първи път се споменава през II-I век пр.н.е. Под името Ташкент е известен от 11 в. Предполага се, че името идва от тюркската думата „таш“, означаваща камък. През XIV век влиза в състава на империята на Тимур, а след това е част от Кокандското ханство. През този период, градът е ограден с ров и глинена стена с дължина близо 20 км, с 12 порти. Новата част на града е основана след превземането на града от руските войски през 1865 г. и е отделена от старата част с канала Анхор. През следващите десетилетия Ташкент е административен център на руския Туркестански край.

В началото на XX век в града вече живеят над 200 000 души. В града има 4 мъжки и две женски гимназии, професионална гимназия по железопътен транспорт. В края на 1914 г. е основано Ташкентското военно училище.

По времето на Втората световна война Ташкент става един от центровете на евакуация. Тук са преместени много заводи, фабрики, театри и киностудии. В града живеят и много евакуирани цивилни граждани, сред които и известната поетеса Анна Ахматова.

Икономика 
Водещият отрасъл на промишлеността е тежкото машиностроене. Развита е също и леката промишленост, главно трикотажната и хранително-вкусовата. Градът е важен транспортен възел. Има две летища, главното е „Ташкент – Южний“ и се намира в южната част на града. Годишно през него преминават 2 млн. пътници. В Ташкент се намира и единственото метро в Средна Азия, което функционира от 6 ноември 1977 г. Има 4 линии с обща дължина 59,5 км с 43 станции.

Интересни факти 
Ташкентската телевизионна кула е втората сграда по височина в Средна Азия. Височината ѝ е 375 м и е на девето място в света по височина на телевизионни кули.

През декември 1874 г. е пуснат градският водопровод.

Новият Ташкентски зоопарк е открит през 1997 г. Има площ около 23 хектара и над 3000 животни от 415 вида.

Известни личности 
 Родени в Ташкент
 Вадим Масон (р. 1929), руски археолог
 Александър Граф (р. 1962), германски шахматист

 Починали в Ташкент
 Вера Комисаржевска (1864 – 1910), руска актриса
 Леонид Николаев (1878 – 1942), руски пианист

 Други личности, свързани с Ташкент
 Анна Ахматова (1889 – 1966), руска поетеса, живяла в града през 1941 – 1944 г.

Побратимени градове 
  Алмати, Казахстан
  Астана, Казахстан
  Берлин, Германия от 1993 г.
  Днипро, Украйна
  Истанбул, Турция
  Карачи, Пакистан
  Казан, Русия
  Кайро, Египет
  Москва, Русия
  Пекин, Китай
  Рига, Латвия
  Сиатъл, САЩ
  Скопие, Северна Македония
  Хасково, България

Източници